text: Tønder-krak sår tvivl om dansk banksektor
  04 november 2012 kl. 22.41
  30 banker har ikke haft besøg af Finanstilsynet i over to år, skriver Jyllands-Posten.
  Fredagens bankkrak i Tønder kan få alvorlige konsekvenser for den danske banksektor. Det skriver Morgenavisen Jyllands-Posten.
  Vurderingen kommer fra flere eksperter, som mener, at krakket sår alvorlig tvivl om, hvorvidt man kan stole på regnskaberne fra de banker, der ikke har haft besøg af Finanstilsynet i årevis.
  - Jeg synes, det er lidt bekymrende, at et tilsynsbesøg i tilsyneladende robuste Tønder Bank nærmest natten over kan lukke banken.
  - Man må spørge sig selv, hvor sunde alle de andre banker er, som ikke har haft besøg af tilsynet de sidste to-tre år, siger Per Grønborg, der er aktieanalytiker i Danske Markets, til Jyllands-Posten.
  Ifølge ham betyder krakket i Tønder, at feltet af potentielle problembanker nu er meget større end hidtil antaget.
  Jyllands-Posten har gennemgået samtlige banker for at se, hvornår de sidst har haft besøg af Finanstilsynet.
  Gennemgangen viser, at 30 banker ikke har haft besøg af tilsynet i over to år. Det gælder banker lige fra den lille Fanø Sparekasse til landets sjettestørste bank, Spar Nord Bank.
  